आज की ज्वलंत समस्या है निरंकुश भोगवाद, फिजुलखर्ची और दिखावा। उपभोक्तावाद संस्कृति ने विलासिता और आकांक्षाओं को नए पंख दे दिए हैं। अधिक अर्जन, अधिक संग्रह और अधिक भोग की मानसिकता ने नैतिक मूल्यों को ताक पर रख दिया है। इससे सामाजिक व्यवस्था में बिखराव आया है। वैयक्तिक अर्थव्यवस्था भी लड़खड़ा गई है। तनावों, स्पर्धाओं और कुंठाओं ने भी जन्म लिया है। धन के अतिभाव और अभाव ने अमीर को अधिक अमीर बना दिया, गरीब और अधिक गरीब बनाता गया। फलतः अपराधों ने जन्म ले लिया। एक तरफ भुख और दूसरी तरफ भोजन की बर्बादी- ऐसी विसंगति है जिसने मानवीयता के गाल पर तमाचा जड़ा है और असमान असंतुलित समाज की नींव को मजबूत किया है।